b'\n_START_ARTICLE_\nSre\xc4\x8da na vrvici\n_START_SECTION_\nVsebina\n_START_PARAGRAPH_\nGlavna oseba v filmu je de\xc4\x8dek Matic z ljubljanskega blokovskega naselja, ki ga ima mama sicer rada, a ima te\xc5\xbeave sama s seboj in s svojim delom v slu\xc5\xbebi. Maticev o\xc4\x8de je namre\xc4\x8d slu\xc5\xbebeno v Libiji. Matic ima nasprotnike tudi med vrstniki; v nesre\xc4\x8di mu na pomo\xc4\x8d prisko\xc4\x8di Rok, fant njegovih let, s katerim postaneta najbolj\xc5\xa1a prijatelja. Nenadoma pa se Mati\xc4\x8devo \xc5\xbeivljenje spremeni, ko ga filmarji povabijo k sodelovanju za glavno vlogo filma. Z njim naj bi igral Jakob - dresiran pes, ki pa se tako nave\xc5\xbee na Matica, da de\xc4\x8dku psa ob koncu snemanja kar podarijo. _NEWLINE_Tedaj pa se za\xc4\x8dnejo te\xc5\xbeave: razbita \xc5\xa1ipa, ugriz, lajanje, prito\xc5\xbebe stanovalcev bloka ... _NEWLINE_Bo Jakob lahko ostal v bloku? Mati\xc4\x8deva mama pod vse ve\xc4\x8djim pritiskom odda oglas v \xc4\x8dasopis, da prodaja psa. Matic s prijatelji spretno organizira navidezni nakup psa, resne kupce pa z zvija\xc4\x8do odvrnejo pro\xc4\x8d.'